CELEX: 32017R0572
Language: lv
Date: 2016-06-02 00:00:00
Title: Komisijas Deleģētā regula (ES) 2017/572 (2016. gada 2. jūnijs), ar ko attiecībā uz regulatīvajiem tehniskajiem standartiem par specifikāciju attiecībā uz pirmstirdzniecības un pēctirdzniecības datu piedāvājumu un līmeni, kādā dati sniegti neapkopotā veidā, papildina Eiropas Parlamenta un Padomes Regulu (ES) Nr. 600/2014 (Dokuments attiecas uz EEZ. )

31.3.2017   
            
            
               LV
            
            
               Eiropas Savienības Oficiālais Vēstnesis
            
            
               L 87/142
            
         KOMISIJAS DELEĢĒTĀ REGULA (ES) 2017/572
   (2016. gada 2. jūnijs),
   ar ko attiecībā uz regulatīvajiem tehniskajiem standartiem par specifikāciju attiecībā uz pirmstirdzniecības un pēctirdzniecības datu piedāvājumu un līmeni, kādā dati sniegti neapkopotā veidā, papildina Eiropas Parlamenta un Padomes Regulu (ES) Nr. 600/2014
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2014. gada 15. maija Regulu (ES) Nr. 600/2014 par finanšu instrumentu tirgiem un ar ko groza Regulu (ES) Nr. 648/2012 (1), un jo īpaši tās 12. panta 2. punkta trešo daļu,
   tā kā:
   
               (1)
            
            
               Lai samazinātu izmaksas tirgus dalībniekiem, kad tie pērk datus, Regulā (ES) Nr. 600/2014 paredzēta pirmstirdzniecības un pēctirdzniecības pārredzamības datu publiskošana “katram par sevi” atsevišķiem datu posteņiem. Jāprecizē līmenis, kādā tirdzniecības vietas piedāvātu datus neapkopotā veidā. Ņemot vērā pierādījumus par pieprasījumu pēc šādiem datiem no citu ieinteresēto personu puses, tirgus uzturētājiem un ieguldījumu brokeru sabiedrībām, kas uztur tirdzniecības vietu, būtu jāsadala dati pa aktīvu klasēm, pa emisijas valstīm, pa valūtām, kurā tirgo finanšu instrumentu, un atkarībā no tā, vai datus iegūst no plānotām ikdienas izsolēm vai no pastāvīgas tirdzniecības.
            
         
               (2)
            
            
               Lai nodrošinātu, ka piedāvātie pirmstirdzniecības un pēctirdzniecības dati attiecīgi atbilst pieprasījumam no tirgus dalībnieku puses, tirgus uzturētājiem un ieguldījumu brokeru sabiedrībām, kas uztur tirdzniecības vietu, būtu jāpiedāvā jebkurš sadalījuma kritēriju apvienojums saskaņā ar pamatotiem komerciāliem nosacījumiem.
            
         
               (3)
            
            
               Attiecībā uz dažiem finanšu instrumentiem, piemēram, atvasinātajiem instrumentiem, ne vienmēr var būt iespējams nepārprotami noteikt konkrēto aktīvu klasi, pie kuras šis instruments pieder, jo aktīvu klase ir atkarīga no tā, kuras finanšu instrumentu iezīmes tiek uzskatītas par noteicošajām. Tāpat ne vienmēr var būt iespējams nepārprotami noteikt, kuriem citiem kritērijiem datu veids atbilst. Lai nodrošinātu to, ka tirgus dalībnieki, kas pērk datus no konkrētas tirdzniecības vietas, saņem konsekventu datu kopumu, ir jāprasa, lai tajos gadījumos, kad sadalījuma kritērijus nevar piemērot nepārprotami, tirgus dalībnieki vai ieguldījumu brokeru sabiedrības, kas uztur tirdzniecības vietu, nosaka, kuriem kritērijiem finanšu instruments vai datu veids jāuzskata par atbilstošu.
            
         
               (4)
            
            
               Konsekvences labad un lai nodrošinātu finanšu tirgu pienācīgu darbību, ir nepieciešams, lai šajā regulā paredzētos noteikumus un Regulā (ES) Nr. 600/2014 paredzētos noteikumus piemēro no tās pašas dienas.
            
         
               (5)
            
            
               Šīs regulas pamatā ir regulatīvo tehnisko standartu projekts, ko Komisijai iesniegusi Eiropas Vērtspapīru un tirgu iestāde (EVTI).
            
         
               (6)
            
            
               EVTI ir veikusi atklātu sabiedrisko apspriešanu par regulatīvo tehnisko standartu projektu, kas ir šīs regulas pamatā, izvērtējusi iespējamās saistītās izmaksas un ieguvumus un lūgusi ar Eiropas Parlamenta un Padomes Regulas (ES) Nr. 1095/2010 (2) 37. pantu izveidotās Vērtspapīru un tirgu nozares ieinteresēto personu grupas atzinumu,
            
         IR PIEŅĒMUSI ŠO REGULU.
   1. pants
   Pirmstirdzniecības un pēctirdzniecības pārredzamības datu piedāvājums
   1.   Tirgus uzturētājs vai ieguldījumu brokeru sabiedrība, kas uztur tirdzniecības vietu, saskaņā ar Regulas (ES) Nr. 600/2014 3., 4. un 6.–11. pantu publicēto informāciju publisko pēc pieprasījuma, piedāvājot pirmstirdzniecības datus atsevišķi no pēctirdzniecības datiem saskaņā ar šādiem kritērijiem:
   
               a)
            
            
               aktīvu klases veids:
               
                           i)
                        
                        
                           akcijas;
                        
                     
                           ii)
                        
                        
                           depozitārie sertifikāti, biržā tirgoti fondi, sertifikāti un citi līdzīgi finanšu instrumenti, kas minēti Regulas (ES) Nr. 600/2014 3. pantā;
                        
                     
                           iii)
                        
                        
                           obligācijas un strukturēti finanšu produkti;
                        
                     
                           iv)
                        
                        
                           emisiju kvotas;
                        
                     
                           v)
                        
                        
                           atvasinātie instrumenti;
                        
                     
         
               b)
            
            
               akciju un valsts parāda vērtspapīru emisijas valsts;
            
         
               c)
            
            
               valūta, kurā tirgo finanšu instrumentu;
            
         
               d)
            
            
               plānotas ikdienas izsoles pretstatā pastāvīgai tirdzniecībai.
            
         2.   Atvasinātos finanšu instrumentus, kas minēti a) apakšpunkta v) punktā, sadala saskaņā ar šādiem kritērijiem:
   
               a)
            
            
               kapitāla vērtspapīru atvasinātie instrumenti;
            
         
               b)
            
            
               procentu likmju atvasinātie instrumenti;
            
         
               c)
            
            
               kredītu atvasinātie instrumenti;
            
         
               d)
            
            
               ārvalstu valūtas atvasinātie instrumenti;
            
         
               e)
            
            
               preču un emisijas kvotu atvasinātie instrumenti;
            
         
               f)
            
            
               citi atvasinātie instrumenti.
            
         3.   Tirgus uzturētājs vai ieguldījumu brokeru sabiedrība, kas uztur tirdzniecības vietu, nosaka, kādiem kritērijiem finanšu instruments vai datu veids atbilst, ja 1. vai 2. punktā noteiktos sadalījuma kritērijus nevar piemērot nepārprotamā veidā.
   4.   Tirgus uzturētājs vai ieguldījumu brokeru sabiedrība, kas uztur tirdzniecības vietu, piemēro 1. un 2. punktā noteiktos kritērijus jebkādā apvienojumā pēc pieprasījuma.
   5.   Papildus datu piedāvāšanai saskaņā ar 1. un 2. punktu tirgus uzturētājs vai ieguldījumu brokeru sabiedrība, kas uztur tirdzniecības vietu, var piedāvāt datu apkopojumus.
   2. pants
   Stāšanās spēkā un piemērošana
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   To piemēro no Regulas (ES) Nr. 600/2014 55. panta otrajā daļā minētā datuma.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 2. jūnijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 173, 12.6.2014., 84. lpp.
   
   
      (2)  Eiropas Parlamenta un Padomes 2010. gada 24. novembra Regula (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (OV L 331, 15.12.2010., 84. lpp.).